Sepang

Sepang merupakan sebuah daerah yang terletak di negeri Selangor, Malaysia. Daerah ini terletak di bahagian selatan negeri Selangor bersempadan dengan daerah Petaling di utara, Hulu Langat dan Negeri Sembilan di timur, Kuala Langat di barat dan Selat Melaka di selatan. Daerah ini berkeluasan 600 kilometer persegi

Etimologi 
Nama Sepang dipercayai berasal daripada nama sejenis pokok yang banyak tumbuh di daerah ini, iaitu pokok Sepang.

Sejarah 
Daerah Sepang pada asalnya sebahagian daripada daerah Kuala Langat (mukim Labu dan Sepang) dan daerah Hulu Langat (mukim Dengkil). Pada 1 Januari 1975, mukim-mukim tersebut telah digabungkan dan secara rasminya membentuk daerah baharu iaitu daerah Sepang.

Pentadbiran 
Daerah Sepang ditadbir oleh Majlis Perbandaran Sepang dan dibahagikan kepada tiga mukim, lima bandar dan 10 pekan:

 Mukim Dengkil
 Mukim Labu
 Mukim Sepang

Bandar dan pekan
 Bandar Sepang
 Bandar Baru Bangi
 Bandar Baru Salak Tinggi
 Bandar Lapangan Terbang Antarabangsa Sepang
 Bandar Sungai Merab
 Pekan Dengkil
 Pekan Salak
 Pekan Sungai Pelek
 Pekan Batu 1 Sepang
 Pekan Bukit Bisa
 Pekan Bukit Prang
 Pekan Dato' Bakar Baginda
 Pekan Baru Salak Tinggi
 Pekan Sungai Merab
 Pekan Tanjung Mas

Demografi
Berdasarkan bancian Malaysia 2020 jumlah penduduk di Daerah Sepang ialah seramai 325,244 orang dengan kepadatan penduduk 590 orang perkilometer persegi yang dikategorikan sebagai taburan penduduk padat. Lebih separuh penduduk di daerah ini merupakan Bumiputera, membentuk 68 peratus penduduk. Kaum kedua terbesar merupakan kaum Cina diikuti India. Sebanyak 10 peratus penduduk merupakan bukan warganegara.

Nisbah penduduk lelaki kepada penduduk wanita ialah 116:100. Terdapat 127,628 tempat kediaman dengan sebanyak 99,778 isi rumah. Purata saiz isi rumah pula dicatatkan seramai tiga orang dalam sebuah rumah. Lebih 233 ribu penduduk dalam kalangan umur bekerja, 83 ribu dalam golongan muda dan selebihnya lapan ribu orang merupakan warga tua.

Pengangkutan
Sejajar dengan pembangunan di daerah ini, laluan masuk ke Sepang telah bertambah, di antaranya South Klang Valley Expressway (SKVE), Elite Expressway, Putrajaya dan Urban Motor Way yang menghala ke Daerah Sepang telah siap atau akan dibina. Di samping itu, terdapat juga laluan keretapi Express Rail Link (ERL) yang menghubungkan Stesen Kuala Lumpur Sentral (KL Sentral) di Kuala Lumpur ke KLIA, Putrajaya dan Cyberjaya.

Infrastruktur
Di sekitar daerah Sepang, terdapat 22 masjid, 51 surau, 26 kuil, 13 tokong dan empat gereja bagi keperluan ibadat masyarakat setempat. Bagi keperluan perubatan, terdapat sebuah hospital kerajaan iaitu Hospital Serdang, empat klinik kesihatan dan sembilan klinik desa. Bagi keperluan pendidikan, terdapat 59 buah sekolah yang terdiri daripada 48 sekolah rendah dan 11 sekolah menengah serta 29 institusi pengajian tinggi. Terdapat juga tujuh balai polis dan empat balai bomba sekitar daerah.

Rujukan

Pautan luar

Laman web rasmi Majlis Perbandaran Sepang

Sepang
Daerah sempadan